Liselott Blixt (DF), 2009-11-19:
Lovændringerne vil være med til at give patienterne i det danske sundhedsvæsen en række fordele, som vil styrke deres rettigheder.
Der er en række forslag, som hver på deres måde vil forbedre det for den enkelte patient.
For Dansk Folkeparti er det vigtigt, at vi altid har patienten i centrum og derfor hele tiden har fokus på, hvordan vi kan forbedre det danske sundhedsvæsen til gavn for alle patienter.
Et af forslagene er forslaget om det frie og udvidede frie valg til diagnostiske undersøgelser.
Det vil styrke patienternes rettigheder og muligheder for hurtigt og nemt at komme igennem sundhedsvæsenet ved at indføre frit udvidet valg til diagnostiske undersøgelser, som patienterne vil blive henvist til af deres praktiserende læge eller speciallæge.
Patienterne vil hermed opnå en hurtig udredning og dermed undgå unødig ventetid.
Et andet forslag er forslaget om et voldgiftsnævn, som vil blive oprettet, sådan at hvis der opstår uenigheder mellem regionen og de privatejede sygehuse og klinikker, hver især eller i forening, vil de kunne indbringe tvisten for et voldgiftsnævn.
Det vil blive sådan, at når der indbringes en sag for voldgiftsnævnet, udpeger ministeren for sundhed og forebyggelse til nævnet en opmand og en suppleant for opmanden.
Regionerne i forening udpeger en voldgiftsmand, og sygehusene, klinikkerne m.v. udpeger en voldgiftsmand.
Både opmand, suppleant og voldgiftsmand skal have en økonomisk indsigt.
Vi mener, det er en god idé med et voldgiftsnævn.
Evaluering af det offentligt finansierede sundhedsvæsen: Det vil med dette forslag betyde, at Sundhedsstyrelsen også vil evaluere kvaliteten af de private sygehuse.
Det er et vigtigt element i vores sundhedsvæsen, at vi har fokus på den kvalitet, som vi tilbyder vores patienter, samt at den er ens både for det offentlige og det private.
Men med dette lovforslag vil der blive givet en udvidet ret, som Dansk Folkeparti mener vil give en større åbenhed i det danske sundhedsvæsen.
Det bør understreges, at det kun er i undtagelsestilfælde, hvor man lægefagligt kan begrunde, at det vil have en konsekvens for den enkeltes sygdom.
Dette vil vi i Dansk Folkeparti gerne have konkretiseret i det gældende lovforslag.
Et andet problem, som vi gerne vil have afklaret, er eksempelvis hensynet til barnets tarv, i og med at vi ved, at forældre har indblik i deres børns patientjournal.
Hvad nu, hvis der er mistanke om incest, vold eller syndromet Münchhausen by proxy?
Det er et problem, vi gerne vil have taget op i Sundhedsudvalget.
For hvad gør vi, hvis man ikke kan skrive det i journalen, hvis man har mistanke om en af delene?
Så det tager vi op i Sundhedsudvalget, så vi får en afklaring på det.
Betingelser for generelt klausuleret tilskud: I dag kan Lægemiddelstyrelsen meddele generelt tilskud til visse lægemidler.
Med denne ændring vil Lægemiddelstyrelsen kunne meddele generelt tilskud af bestemte lægemidler til visse patientgrupper.
Dansk Folkeparti har netop her gjort opmærksom på det problem, som store patientgrupper ville få ved at få ændret i deres generelle tilskud, da man ændrede tilskuddet til hjertemedicin.
Udvidelsen vil øge Lægemiddelstyrelsens muligheder for at målrette et tilskud til de grupper, som har et særligt behov.
Så alt i alt ser vi positivt på det lovforslag, der ligger.
Vi forventer blot, at vi får klarlagt de problemstillinger, jeg her har opridset, og vil derefter stemme for forslaget.